  Виталий Пронин Россиысь 13 улосысь но Бразилиысь спортэз яратӥсьёс «Эстафета мира» бызьылонэ пыриськизы. Туэ со онлайн амалъя ортчиз. Ужрад борды итӥськиз Удмуртиысь 1 сюрс 705 мурт. Шаермылы чакламын вал 1 сюрс 418 сюрс слот (номер) сётыны, бызьылыны мылкыд карисьёс лачак люкаськизы. Соос kalashnikov.sport сайтын пусйиськизы, собере телефоназы STRAVA приложение юнматӥзы но 3 иськемлэсь кузьгес сюресэз ортчизы. Бӧрысь бызьылэмзы сярысь нош ик сайтэ гожтӥзы. Но онлайн-эстафеталэсь куронъёссэ быдэстӥз 1 сюрс 705 мурт, со пӧлысь 906-ез — Ижын улӥсьёс. Эстафетае пыриськизы пӧртэм ёросъёсысь спортэз яратӥсьёс: кин ке огназ, кин ке эшъёсыныз яке семьяеныз. Уноез спортсменъёс бызьылӥзы стадионъёс котыртӥ, ульчаостӥ, бусыостӥ. Камбаркаысь70 аресъем Лариса Струина стадионэтӥ бызьылӥз внучкаосыныз, нош эстафета боды интые коӵышсы вылэм. Нош Кизнерысь искусствоосъя школаын ужасьёслэн Юлия Лапушкиналэн, Олеся Хухловалэн но Светлана Савлухлэн эстафета бодызы 1,5 метр кузьда вал — сомында луыны кулэ адямиос куспын вис. Можгаысь Копытовъёс ужрадэ 5 кузя пыриськизы, нош Ижысь Наталия но Дмитрий Пупышев кузпалъёс 5 пиналъёсынызы бызьылӥзы, покчиезлы2 арес. Каракулиноысь спортсмен Павел Наговицын ужрадлы быдэс ар ӵоже дасяськиз но 9-тӥ мае 75 иськемез ортчиз ёросысь 6 муниципал кылдытэтъёс пыр. Стартэ потӥз вазь ӵукна — 6 час 59 минутэ. Кузь сюресэз ортчиз 5 час 56 минут куспын. Финише вуыса, Каракулиноысь ожын бырем воинъёслы мемориал доры сяська понӥз. ________ Валентина ЕМЕЛЬЯНОВА  